作者：周格非
词牌/韵律：绿头鸭・多丽

paragraphs: 陇头泉，未到陇下轻分。
一声声、凄凉呜咽，岂堪侧耳重闻。
细思量、那时携手，画楼高、帘幕黄昏。
月不长圆，云多轻散，天应偏妒有情人。
自别后、小窗幽院，无处不消魂。
罗衣上，残妆未减，犹带啼痕。
自一从、瓶沈簪折，杳知欲见无因。
也浑疑、事如春梦，又只愁、人是朝云。
破境分来，朱弦断后，不堪独自对芳樽。
试与问，多才谁更，匹配得文君。
须知道，东阳瘦损，不为伤春。